钦定古今图书集成/明伦汇编/官常典/第787卷 > 李纮〈弟纬〉
## 钦定古今图书集成/明伦汇编/官常典/第787卷 > 李纮〈弟纬〉

按《宋史李昌龄传》：“昌龄从子纮，字仲纲。父克明，仕至
提点广东刑狱。纮进士及第，试秘书省校书郎，知歙
县。地产黄金，民输以代赋，后金竭，责其赋如故，纮奏
罢之。历知于潜、剡县，治有惠爱。御史知杂吕夷简荐
之，改著作佐郎，监丹阳县酒税，知灵池县。刘均、蔡齐
举为御史台推直官，拜监察御史。时召成都府乐工”
许朝天等补教坊，纮言：“陛下即位，尚未能显岩穴之
士，而首召伶人，非所以广美德于天下。”朝天等遂罢
归。迁殿中侍御史。阁门使王遵度领皇城，遣卒刺事，
告贾人有为契丹间谍者，捕系皇城司按劾，命纮覆
讯，纮悉得其冤，抵卒罪。降遵度曹州兵马都监，判三
司开拆司。辅郡旱，流星坠西南，有声。会僧禳于文德
殿，纮奏曰：“文德殿，布政会，朝之正位，每灾异辄聚缁
黄赞咀于其间，何以示中外？”改盐铁判官，历梓州、陕
西、河北路转运使，迁侍御史。建言：“西北久通好，十习
安佚，不知战阵之法。宜择良将，练精卒，去冗惰，实仓
廪，丰财用，为守御备。”举种世衡等数人。及奏罢，贡馀
物遗近臣。迁知杂事、权同判流内铨，为三司度支副
使，使契丹。故事，奉使者以皇城卒二人与偕，察其举
措，使者悉姑息以避中伤。前此，刘随为所诬，坐贬，久
未复。纮使还，具言其枉，稍徙随南京。除天章阁待制、
河北都转运使。迁刑部郎中，还，同知通进、银台司，进
龙图阁直学士、知秦州，卒。纮方介有吏材，笃于交游，
与刘颜为友，颜死，移任，子恩官其子弟。纬起家三班
借职，杜衍荐为阁门祇候、镇戎军瓦亭砦都监，积劳
累迁至河北缘边安抚副使。韩琦荐知保州，以左骐
骥使、荣州刺史知雄州。治兵颇严，不事厨传，数与宦
者争利害。积公使钱贮米三十斛为常平仓，奏下其
法他州。迁西上阁门使，留再任，卒于师。中至天章阁
待制。